અમદાવાદ તા. ૧૪ : ગુજરાતથી થતી ઓટોમોબાઈલ અને તેને લગતી નિકાસને હવે વધારે વેગ મળશે, કારણકે રાજયને પોતાનું પહેલું ઓટોમોબાઈલ સેઝ(SEZ- સ્પેશિયલ ઈકોનોમિક ઝોન) મળશે. HBS ફાર્મા સેઝ પ્રાઈવેટ લિમિટેડને પોતાનું સેકટર સ્ટેટસ બદલીને ઓટોમોબાઈલ, ઓટોમોબાઈલ એન્સિલરી એન્ડ એન્જિનિયરિંગ કરવાની મંજૂરી મળી ગઈ છે.HBS ફાર્મા સેઝ દ્વારા ભરૂચના પાનોલીમાં આવેલા પોતાના સેઝના સેકટરને બદલવાનો પ્રસ્તાવ મુકયો હતો. કંપનીએ ફાર્માસ્યુટીકલ સેઝનું સ્ટેટસ બદલીને ઓટોમોબાઈલ, ઓટોમોબાઈલ એન્સિલરી એન્ડ એન્જિનિયરિંગ ગુડ્સ કરવાની માંગ કરી હતી. ગુજરાતના ઝોનલ ડેવલપમેન્ટ કમિશનર(SEZ&EOUs) ઉપેન્દ્ર વષિષ્ઠએ જણાવ્યું કે, જૂનમાં થયેલી મીટિંગમાં બોર્ડ ઓફ અપ્રૂવલ દ્વારા સેકટરમાં સુધારો કરવાની આ માંગને મંજૂરી આપવામાં આવી હતી.